KIRJALLINEN KYSYMYS E-1614/02 esittäjä(t): Chris Davies (ELDR) komissiolle. Romuajoneuvoista annettu direktiivi 2000/53/EY.



Virallinen lehti nro 301 E , 05/12/2002 s. 0193 - 0194



KIRJALLINEN KYSYMYS E-1614/02 esittäjä(t): Chris Davies (ELDR) komissiolle (5. kesäkuuta 2002) Aihe: Romuajoneuvoista annettu direktiivi 2000/53/EY 1. Mitkä olivat ne velvoitteet, jotka jäsenvaltioiden oli täytettävä huhtikuun 2002 loppuun mennessä, romuajoneuvoista annetun direktiivin 2000/53/EY(1) perusteella? 2. Mitkä jäsenvaltiot eivät ilmoittaneet komissiolle huhtikuun 2002 loppuun mennessä, että romuajoneuvoja koskevan direktiivin ehdot oli saatettu osaksi kansallista lainsäädäntöä? Mitkä jäsenvaltiot eivät ole vieläkään ilmoittaneet, että ne ovat mukauttamassa lainsäädäntöään direktiivin vaatimuksiin? 3. Mitä komissio on tehnyt varmistaakseen, että jäsenvaltiot täyttävät direktiivin ehdot? 4. Aikooko komissio edellä esitetyn perusteella tehdä ehdotuksia lainsäädäntöprosessin ja/tai täytäntöönpanomenettelyjen uudistamiseksi? (1) EYVL L 269, 21.10.2000, s. 34. Margot Wallströmin komission puolesta antama vastaus (18. heinäkuuta 2002) 1. Romuajoneuvoista annetun direktiivin 2000/53/EY(1) päätavoitteet ovat vähentää jätteiden loppukäsittelyä ja minimoida romuajoneuvojen haitallisia ympäristövaikutuksia. Direktiivissä säädetään velvoitteista, jotka jäsenvaltioiden on täytettävä näiden tavoitteiden saavuttamiseksi. Huhtikuuhun 2002 mennessä jäsenvaltioiden oli määrä: - antaa kansallisia säädöksiä, joissa säädetään, että ajoneuvo-, materiaali- ja laitevalmistajien on i) pyrittävä vähentämään vaarallisten aineiden käyttöä, ii) otettava huomioon ajoneuvojen purkaminen, uudelleenkäyttö, hyödyntäminen ja kierrätys uusien ajoneuvojen suunnittelussa ja tuotannossa ja iii) lisättävä kierrätettyjen materiaalien käyttöä, - perustaa keräysjärjestelmiä romuajoneuvoille ja käytetyille osille, jotka ovat jätettä, sekä varmistaa, että niiden alueella on riittävästi keräyspaikkoja, - varmistaa, että kaikki romuajoneuvot siirretään valtuutettuihin käsittelylaitoksiin, - perustaa järjestelmä, jonka mukaisesti romutustodistuksen(2) esittäminen on edellytys romuajoneuvon rekisteristä poistamiselle; toimivaltaisten viranomaisten on tunnustettava vastavuoroisesti tällainen todistus, mikäli ne toimivat komission päätöksen 2002/151/EY(3) mukaisesti, - varmistaa, että varastointi- ja käsittelytoimintaa valvotaan tiukasti direktiivissä 75/442/ETY(4) ja direktiivin liitteessä I säädettyjen vaatimusten mukaisesti; ellei poikkeusta myönnetä, käsittelytoimintaa harjoittavien laitosten tai yritysten on saatava asianmukainen lupa toimivaltaisilta viranomaisilta tai toimivaltaisten viranomaisten on rekisteröitävä ne, - rohkaista sertifioitujen ympäristönsuojelun hallintajärjestelmien käyttöönottoa, - edistää osien uudelleenkäyttöä ja hyödyntämistä ja asetettava tällöin etusijalle kierrättäminen, - velvoittaa ajoneuvovalmistajat käyttämään materiaalien koodausstandardeja ja toimittamaan purkamistiedot, mikä erityisesti helpottaa uudelleenkäytettäviksi ja hyödynnettäviksi sopivien osien ja materiaalien tunnistamista purkamisen aikana. Muita direktiivin velvoitteita on noudatettava huhtikuun 2002 jälkeen. Jäsenvaltioiden on esimerkiksi varmistettava, että direktiivissä säädetyt uudelleenkäyttöä, hyödyntämistä ja kierrätystä koskevat vähimmäistavoitteet on saavutettu viimeistään 1. tammikuuta 2006. 2. Direktiivin 10 artiklassa säädetään, että jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 21. huhtikuuta 2002. Niiden on ilmoitettava tästä komissiolle viipymättä. Huhtikuun 2002 loppuun mennessä yksikään jäsenvaltio ei ollut tehnyt komissiolle ilmoitusta toimenpiteistä, joita on toteutettu direktiivin saattamiseksi osaksi kansallista lainsäädäntöä. 3. Jos jäsenvaltiot eivät ilmoita komissiolle yhteisön direktiivien noudattamisen edellyttämiä lakeja, asetuksia ja hallinnollisia määräyksiä säädetyssä määräajassa, komissio käynnistää EY:n perustamissopimuksen 226 artiklassa määrätyn rikkomista koskevan menettelyn kyseisiä jäsenvaltioita vastaan. Rikkomista koskeva menettely käynnistetään myös, kun jäsenvaltioiden toteuttamat toimenpiteet eivät ole kyseessä olevan direktiivin säännösten mukaisia tai jäsenvaltiot eivät sovella käytännössä kaikilta osin kyseisen direktiivin säännöksiä. Tässä tapauksessa komissio on lähettänyt kaikille jäsenvaltioille virallisen ilmoituksen, koska ne eivät ole ilmoittaneet toteuttamistaan toimenpiteistä. 4. Komissio ei suunnittele muutoksia lainsäädäntö- tai täytäntöönpanoprosessiin. (1) Euroopan parlamentin ja neuvoston direktiivi 2000/53/EY, annettu 18. syyskuuta 2000, romuajoneuvoista. (2) Jäsenvaltioiden, jotka eivät ole ottaneet käyttöön rekisteristä poistamisjärjestelmää 21. huhtikuuta 2002 mennessä, olisi otettava käyttöön järjestelmä, jonka mukaan romutustodistus toimitetaan asianomaiselle toimivaltaiselle viranomaiselle, ja asiasta ilmoitetaan komissiolle. (3) Komission päätös 2002/151/EY, tehty 19. helmikuuta 2002, romuajoneuvoista annetun Euroopan parlamentin ja neuvoston direktiivin 2000/53/EY 5 artiklan 3 kohdan mukaisesti annettua romutustodistusta koskevista vähimmäisvaatimuksista (EYVL L 50, 21.2.2002). (4) Neuvoston direktiivi 75/442/ETY, annettu 15. heinäkuuta 1975, jätteistä (EYVL L 194, 25.7.1975).